Document ID: 31987R1941

*****
ΚΑΝΟΝΙΣΜΟΣ (ΕΟΚ) αριθ. 1941/87 ΤΗΣ ΕΠΙΤΡΟΠΗΣ
της 3ης Ιουλίου 1987
για παρέκκλιση από τον κανονισμό (ΕΟΚ) αριθ. 1726/70 όσον αφορά τις ημερομηνίες συνάψεως και καταχωρήσεως των συμβάσεων καλλιέργειας για τον καπνό σε φύλλα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 1576/86 (2), και ιδίως το άρθρο 3 παράγραφος 3 πρώτο εδάφιο,
Εκτιμώντας:
ότι ο κανονισμός (ΕΟΚ) αριθ. 1726/70 της Επιτροπής της 25ης Αυγούστου 1970 περί των λεπτομερειών χορηγήσεως πριμοδοτήσεως στον καπνό σε φύλλα (3), όπως τροποποιήθηκε τελευταία από τον κανονισμό (ΕΟΚ) αριθ. 1791/86 (4), προβλέπει στο άρθρο 2β ότι οι δηλώσεις και οι συμβάσεις καλλιέργειας πρέπει να συνάπτονται πριν από την 1η Μαΐου και να καταχωρούνται πριν από την 1η Ιουλίου του έτους κατά το οποίο τίθενται σε εφαρμογή·
ότι, λόγω των δυσμενών μετεωρολογικών συνθηκών που καθυστέρησαν την προετοιμασία των σπορίων, ορισμένες ενδείξεις οι οποίες πρέπει να εμφαίνονται στις συμβάσεις καλλιέργειας δεν είναι δυνατόν να γίνουν γνωστές παρά μετά την ημερομηνία που έχει ορισθεί για τη σύναψή τους· ότι το γεγονός αυτό αποτελεί μία από τις περιπτώσεις που αναφέρονται στο άρθρο 2β παράγραφος 3 δεύτερο εδάφιο του κανονισμού (ΕΟΚ) αριθ. 1726/70, κατά τις οποίες η Επιτροπή έχει το δικαίωμα να θεσπίσει τα κατάλληλα μέτρα και, επομένως, να παρατείνει την προθεσμία αυτή, καθώς και, κατά συνέπεια, την προθεσμία καταχωρήσεως των συμβάσεων και των δηλώσεων καλλιέργειας·
ότι μόλις στην Ισπανία συστάθηκε ο οργανισμός που είναι επιφορτισμένος με την καταχώρηση των συμβάσεων και τις δηλώσεις καλλιέργειας και πρέπει, λοιπόν, λαμβάνοντας υπόψη το γεγονός ότι ο οργανισμός αυτός πρέπει ακόμη να καταστεί λειτουργικός, να προβλεφθούν μεταγενέστερες προθεσμίες για τη σύναψη και την καταχώρηση των συμβάσεων και δηλώσεων καλλιέργειας σχετικά με τον καπνό που καλλιεργείται στη χώρα αυτή·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 2β παράγραφος 3 πρώτο εδάφιο και παράγραφος 6 στοιχείο α) πρώτη περίπτωση του κανονισμού (ΕΟΚ) αριθ. 1726/70, οι δηλώσεις και οι συμβάσεις καλλιέργειας για τον καπνό σε φύλλα που τίθενται σε εφαρμογή κατά το 1987 μπορούν να συνάπτονται μέχρι τις 30 Ιουνίου 1987 και να καταχωρούνται μέχρι τις 31 Ιουλίου 1987.
Ωστόσο, όσον αφορά την Ισπανία, οι ημερομηνίες αυτές μετατίθενται αντιστοίχως στις 31 Αυγούστου 1987 και στις 30 Σεπτεμβρίου 1987.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στηνΕπίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαΐου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Ιουλίου 1987.

Labels: 17
6